Okresná prokuratúra Poprad 
Štefánikova 11, 058 01 Poprad 1

Sp. zn. : 1 Pv 843/14/7706	Poprad, 27.6.2015
EEČ : 2-57-75-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Poprad
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletého XXXXX, nar. XXXXX, hoci mu vyživovacia povinnosť vyplýva priamo zo Zákona o rodine a rozsudkom Okresného súdu XXXXX č. XXXXX zo dňa XXXXX, právoplatným dňa XXXXX, bol zaviazaný prispievať na jeho výživu mesačne sumou 3.000,- Sk (99,58 €) vždy do 15. dňa toho ktorého mesiaca vopred k rukám matky maloletého XXXXX počnúc dňom právoplatnosti rozsudku, túto svoju vyživovaciu povinnosť úmyselne v Poprade, okres XXXXX, ani inde neplnil od 01.05.2014 do 31.08.2014, pričom nebol evidovaný ako uchádzač o zamestnanie a nepoberal dávky a príspevky v hmotnej núdzi, čím mu za uvedené obdobie vznikol dlh na výživnom pre matku dieťaťa XXXXX, nar. XXXXX, bytom XXXXX, vo výške 398,32 €, ktorý jej uhradil v mesiaci január 2015 v sume 150,- €, v mesiaci február 2015 v sume 170,- € a v mesiaci marec 2015 v sume 80,- € a trestný čin nemal trvalo nepriaznivé následky, 

lebo zanikla trestnosť činu.

Odôvodnenie:
     Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa XXXXX bolo začaté trestné stíhanie a vznesené obvinenie XXXXX, nar. XXXXX, pre prečin zanedbania povinnej výživy podľa § 207 ods. 1 Trestného zákona na tom skutkovom základe, že ako otec mal. XXXXX, nar. XXXXX, hoci mu vyživovacia povinnosť vyplýva priamo zo zákona č. 36/2005 o rodine a o zmene a doplnení niektorých zákonov a rozsudkom Okresného súdu v Poprade pod číslom XXXXX zo dňa XXXXX, právoplatného dňa XXXXX, bol zaviazaný prispievať na výživu mal. XXXXX, nar. XXXXX sumou 3.000,- Sk, t.j. 99,58 € vždy do 15-teho dňa v mesiaci vopred k rukám matky dieťaťa XXXXX, si túto vyživovaciu povinnosť od 01.05.2014 až do 01.09.2014 v Poprade a ani inde úmyselne vôbec neplní, čím mu za uvedené obdobie vznikol dlh na výživnom pre XXXXX vo výške 398,32 €, pričom povinný v uvedenom období nepoberal dávku a príspevky v hmotnej núdzi z Úradu práce, sociálnych vecí a rodiny XXXXX, nepoberal nemocenské dávky, nepoberal dávku v nezamestnanosti zo Sociálnej poisťovne XXXXX, v hodnotenom období nebol vedený v živnostenskom registri ako živnostník, bol vlastníkom dvoch motorových vozidiel ako aj nehnuteľnosti - parcely číslo XXXXX, bytového domu č. XXXXX.

     Vykonaným skráteným vyšetrovaním bolo zistené, že obvinený XXXXX svoju vyživovaciu povinnosť plnil riadne a včas do mesiaca apríl 2014. Neplnil si svoju vyživovaciu povinnosť v mesiacoch máj, jún, júl a august 2014, čím mu vznikol dlh na výživnom pre matku dieťaťa XXXXX vo výške 398,32 €. V mesiacoch september, október, november a december 2014 si svoju vyživovaciu povinnosť splnil. Matka dieťaťa potvrdila, že jej syn núdzou netrpí. Obvinený XXXXX sa zdržiava vo Veľkej Británii na nezistenej adrese. Matka dieťaťa vo svojej výpovedi taktiež uviedla, že od XXXXX v mesiaci jún 2014 obdržala 200,- €, ktoré považuje za úhradu dlžného výživného za mesiace marec a apríl 2014, kedy jej XXXXX výživné neuhradil. Dňa 26.03.2015 svedkyňa - poškodená XXXXX uviedla, že jej XXXXX dňa 22.01.2015 na jej osobný bankový účet uhradil sumu 150,- €, dňa 20.02.2015 jej uhradil sumu 170,- € a dňa 12.03.2015 jej uhradil sumu 80,- €. Uvedenú sumu vo výške 400,- € považuje za úhradu dlžného výživného zo strany XXXXX. Taktiež uviedla, že XXXXX si vyživovaciu povinnosť plní pravidelne a v plnej výške, ku dňu výsluchu už nemá žiadne dlžoby na výživnom. 

     Zistený skutkový stav bol potvrdený listinnými dôkazmi, nachádzajúcimi sa v spise, najmä rodným listom dieťaťa, rozsudkami Okresného súdu XXXXX č. XXXXX a XXXXX, ktorými bol obvinený zaviazaný platiť výživné, výpismi z účtu, z ktorých je zrejmá úhrada bežného výživného aj dlžného výživného. V správach Úradu práce, sociálnych vecí a rodiny XXXXX je uvedené, že XXXXX bol naposledy vedený v evidencii uchádzačov o zamestnanie od 25.10.2011 do 13.03.2012, vyradený z evidencie bol na základe vlastnej žiadosti z dôvodu odchodu do členského štátu EU. Nepoberal pomoc v hmotnej núdzi ani peňažné príspevky na kompenzácie ŤZP. V živnostenskom registri nie je evidovaný. Sociálna poisťovňa, pobočka XXXXX, potvrdila, že XXXXX v sledovanom období nebol poberateľom nemocenských dávok. Je evidovaný ako vlastník dvoch motorových vozidiel aj ako vlastník nehnuteľnosti. 

     Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

     Podľa § 86 ods. 1 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.     

     Z vyššie uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX do troch dní od oznámenia uznesenia. Sťažnosť má odkladný účinok.

JUDr. Jana Pudláková
prokurátorka